বড়দিনের জন্য বিশেষ উদ্যোগ মেট্রোর

কলকাতা: ডিসেম্বরের শহর। উৎসবের মরশুম। ইতিমধ্যেই শহর কলকাতা সেজে উঠেছে ক্রিস্টমাসের আলোয়। জমজমাট পার্ক স্ট্রিট। আর একদিন পর ২৫ ডিসেম্বর, ক্রিস্টমাস। শহরবাসী কাল ভিড় করবেন পার্ক স্ট্রিট সহ তিলোত্তমার বিভিন্ন প্রান্তে ক্রিস্টমাস উদযাপনের জন্য। রাত যত বাড়বে ভিড় বাড়বে মানুষের। বলা যেতে পারে মানুষের ঢল নামবে শহরে। কিন্তু রাতে বাড়ি ফিরবেন কি করে? চিন্তা নেই যাত্রী সুবিধার্থের কথা মাথায় রেখে এবার বিশেষ উদ্যোগ নিতে চলেছে কলকাতা মেট্রো।

সাধারণত রাত ৯ টা ৪৫ এ শেষ মেট্রো ছাড়ে, আর তারপর এক ঘন্টা পর পাওয়া যায় বিশেষ মেট্রো। তবে ক্রিস্টমাস কথা মাথায় রেখে আজ অর্থাৎ সোমবার মেট্রো কর্তৃপক্ষের তরফ থেকে এক বিবৃতি প্রকাশ করে জানানো হয়েছে বুধবার রাত ১১টায় শেষ মেট্রো ছাড়বে কবি সুভাষ স্টেশন থেকে। এটি দমদম পর্যন্ত যাবে। দক্ষিণেশ্বর থেকে শেষ মেট্রো ছাড়বে রাত ১০টা ৫৩ মিনিটে। অন্যদিকে দক্ষিণেশ্বর যাওয়ার শেষ মেট্রো রাত ১০টা ৪৯ মিনিটে কবি সুভাষ থেকে ছাড়বে।

আরও পড়ুন: ক্লাস ফাইভ ও এইটে পাশ-ফেল ফিরছে, বিজ্ঞপ্তি কেন্দ্রের

যার জেরে সুবিধে পাবেন বহু মানুষ। যে সকল মানুষ পার্ক স্ট্রিট বা ধর্মতলা থেকে মেট্রো ধরবেন তারা রাত সাড়ে ১১টার পরও শেষ মেট্রোতে উঠতে পারবেন বলে জানা যাচ্ছে। পাশাপাশি, উৎসব মুখর মানুষদের কথা চিন্তা করে মেট্রো কর্তৃপক্ষের তরফ থেকে এও সিদ্ধান্ত নেওয়া হয়েছে দুপুর ৩ টে থেকে রাত ৮ টা পর্যন্ত ৭ মিনিট অন্তর মেট্রো চালানো হবে। বাকি সময় নির্ধারিত সূচি মেনে চলবে মেট্রো।

তবে অপরিবর্তনশীল থাকছে সেক্টর ফাইভ থেকে শিয়ালদহ রুটের মেট্রো। বরং অন্যদিনের তুলনায় ২৫ ডিসেম্বর ওই রুটে কম মেট্রো চলবে বলে জানা যাচ্ছে। খ্রিস্টমাসের দিন ওই রুটে ১৬টি কম মেট্রো চলবে। সাধারণ দিনে এই রুটে চলে ১০৬টি মেট্রো।